**Minősíttetni kell magukat a szálláshelyeknek**

A jövőben **szálláshely-üzemeltetési tevékenység csak olyan szálláshelyen folytatható, amely megfelel** a szálláshely-minősítő szervezet elektronikus felületén (https://szallashelyminosites.hu) közzétett, **az adott szálláshelytípusra vonatkozó minőségi, műszaki és szolgáltatási követelményeknek.**

A kereskedelemről szóló 2005. évi CLXIV. tv. 2. § 41. pontja határozza meg a szálláshely-minősítés fogalmát: a szálláshelyek számára előírt minőségi követelményeknek való megfelelés vizsgálata és annak alapján a szálláshelyek minőségi fokozatokba sorolása a szálláshely-minősítő szervezet által. A feladat ellátására a Kormány a Magyar Turisztikai Minőségtanúsító Testület Nonprofit Kft-t jelölte ki szálláshely-minősítő szervezetként. A szálláshely-minősítő szervezet a minősítés eredményét köteles átadni a Nemzeti Turisztikai Adatszolgáltató Központ részére.

A szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X. 20.) Korm. rendelet 2022. január 1-től hatályba lépő változata alapján **a szálláshely-szolgáltató** a szálláshely üzemeltetési tevékenység bejelentését megelőzően, valamint **az első minősítést követően háromévente köteles** **a szálláshely-minősítő szervezet vizsgálatát és értékelését kérni,** a szálláshelytípusra vonatkozó követelményekhez igazodó minőségi fokozatba sorolás érdekében.

A **szálláshely szolgáltató** a szálláshely-minősítésben bekövetkezett változást követően, valamint a szálláshely-minősítés megújítása során **kiállított dokumentumot haladéktalanul köteles megküldeni a jegyzőnek**, aki a minőségi fokozatba történő sorolást rögzíti a nyilvántartásba.

**HATÁRIDŐK**

**A már nyilvántartásba vett szálláshelyek tulajdonosainak, illetve üzemeltetőinek az első szálláshely-minősítés érdekében – a kapcsolattartó és a szálláshely adatainak megadásával – regisztrálniuk kell a https://szallashelyminosites.hu** **weboldalon az** **alábbi határidőkön belül:**





Amennyiben a szálloda vagy panzió rendelkezik érvényes minősítéssel, úgy a fentiekben meghatározott időpontig azt igazolnia kell a szálláshely-minősítő szervezet felé. A már megszerzett minősítések érvényesek. A minősítések felülvizsgálatára szálláshelytípustól függetlenül 3 évenként kerül sor.

Az önértékelést a vonatkozó rendszerüzenet kézhezvételétől számított 45 munkanapon belül köteles elvégezni a szálláshely. Az önértékelés lezárása után - már működő szálláshely esetében - 120 munkanapon belül kerül sor a helyszíni ellenőrzésre.

Újonnan létesítendő szálláshely esetében az üzemeltető dönti el, hogy mennyi idő alatt végzi el az önértékelést, ettől számított 15 munkanapon belül kerül sor a helyszíni ellenőrzésre.

**DÍJAK**

A minősítési eljárás lefolytatására és a minősítés használatára főszabály szerint díjfizetés ellenében kerül sor. Az eljárási díj a helyszíni audit, az esetleges pótellenőrzés, a minősítési rendszer működtetésének költségeit, valamint az elért minőségi fokozatot tanúsító tábla előállításának költségét fedezi.

A Kormány rendelete alapján a díj mértékéről miniszteri rendelet fog rendelkezni. A díj mértéke a jelenleg is érvényben lévő gyakorlat figyelembevételével kerül majd kialakításra, a szálláshely típusától, méretétől, kategóriájától függően differenciáltan. A díjak 3 évre vonatkoznak.

**Az első kötelező minősítés díját a magyar állam minden szálláshely esetében átvállalja.**

A fentiekre való tekintettel kérjük, hogy folyamatosan kísérje figyelemmel a **https://szallashelyminosites.hu** weboldalon a szálláshely-szolgáltatók számára közzétett információkat, ahol az egyes szálláshely típusokra vonatkozó kritériumrendszert, és a regisztráció lépéseit is megtalálja.

**Kérjük fenti tájékoztatásunk szíves tudomásulvételét, a hivatkozott jogszabályokban foglaltak tanulmányozását és az előírtak teljesítését.**